กดราคาซื้อหนี้เน่าไอแบงก์
คลังเคาะราคารับโอนหนี้เสียไอแบงก์จาก 4 หมื่นล้าน คาดมูลค่ารับโอนให้เอเอ็มซีบริหารเหลือ 1.8 หมื่นล้าน
21 มี.ค. 2559

คลังเคาะราคารับโอนหนี้เสียไอแบงก์จาก 4 หมื่นล้าน คาดมูลค่ารับโอนให้เอเอ็มซีบริหารเหลือ 1.8 หมื่นล้าน
แหล่งข่าวจากกระทรวงการคลัง เปิดเผยถึงกรณีที่กระทรวงการคลังอยู่ระหว่างจัดตั้งบรรษัทบริหารสินทรัพย์ หรือเอเอ็มซี เพื่อรับซื้อหนี้เสียธนาคารอิสลามแห่งประเทศไทย (ไอแบงก์) ว่า หากพิจารณาจากตัวเลขหนี้เสียของไอแบงก์ที่มีจำนวนกว่า 4 หมื่นล้านบาท จากการประเมินตัวเลขคุณภาพหนี้ คาดว่ากระทรวงการคลังน่าจะทำการสำรวจทรัพย์สิน (ดิวดิลิเจนต์) และรับโอนหนี้ได้ในราคา 1.6-1.8 หมื่นล้านบาท
ทั้งนี้ กระทรวงการคลังจะออกเป็นตั๋วสัญญาให้เงินไอแบงก์ ซึ่งหมายความว่าจะยังไม่มีการจ่ายเป็นเงินในทันที จนกว่าจะมีการว่าจ้างบริษัทเอกชนเข้ามาบริหารจัดการ เพื่อขายหนี้เสียดังกล่าวแล้วค่อยมาชำระบัญชีในภายหลัง ทั้งนี้เห็นว่าราคาดังกล่าวเป็นราคาที่เหมาะสมแล้ว
นอกจากนี้ หลังจากที่กระทรวงการคลังโดยเอเอ็มซีรับซื้อหนี้เสียแล้วจะจ้างเอกชนเข้ามาบริหารต่อ  เพราะไม่สามารถให้เอกชนเข้ารับซื้อหนี้เสียไอแบงก์ได้โดยตรง เนื่องจากมูลค่าทรัพย์สินค่อนข้างต่ำมาก จึงไม่มีเอกชนรายใดสนใจรับซื้อมาบริหารเองโดยตรง ซึ่งเป็นผลมาจากหนี้ไม่มีคุณภาพ แต่หากไม่เร่งแก้ปัญหาจะทำให้เกิดความเสียหายกับไอแบงก์มากขึ้น ซึ่งจะส่งผลกระทบกับกระทรวงการคลังได้ในที่สุด ในฐานะเป็นผู้ถือหุ้น
สำหรับหนี้เสียไอแบงก์ปัจจุบันมีอยู่กว่า 4 หมื่นล้านบาท ส่วนใหญ่เป็นหนี้ไม่ใช่มุสลิมและจะโอนให้เอเอ็มซีราว 4 หมื่นล้านบาท ส่วนหนี้ที่เหลือเป็นชาวมุสลิม 3,400 ล้านบาท ทางไอแบงก์จะเป็นผู้บริหารหนี้ในส่วนนี้ต่อไป 
“ราคาที่รับซื้อส่วนหนึ่งเป็นราคาที่หักจากการตีมูลค่าหนี้ที่มีการตั้งสำรองไว้แล้ว ซึ่งการรับซื้อหนี้ส่วนดังกล่าวออกมาจะทำให้ไม่ต้องตั้งสำรองหนี้ส่วนที่เหลือเพิ่มอีก” แหล่งข่าวเปิดเผย 
แหล่งข่าว เปิดเผยว่า เมื่อขายหนี้ให้เอเอ็มซีแล้ว ทางไอแบงก์ก็จะสรรหาพันธมิตรเข้ามาเป็นผู้ถือหุ้นรายใหม่ และเข้ามาเพิ่มทุนให้ธนาคารดำเนินกิจการในสัดส่วนถือหุ้นไม่เกิน 74.5% และกระทรวงการคลังถือหุ้น 25.5% โดยคาดว่าจะได้พันธมิตรใหม่สิ้นเดือน มี.ค.นี้
ล่าสุดกระทรวงการคลังได้พิจารณานักลงทุนในเบื้องต้นแล้วมี 3 ราย ที่มีศักยภาพดีทั้งมาเลเซียและชาวอาหรับ จากนักลงทุนที่ให้ความสนใจกว่า 10 ราย
ก่อนหน้านี้ นายชัยวัฒน์ อุทัยวรรณ์ ประธานกรรมการไอแบงก์ เปิดเผยถึงความคืบหน้าการดำเนินงานตามแผนฟื้นฟู ว่า พันธมิตรเข้าถือหุ้นรายใหม่เพื่อเข้ามาเพิ่มทุนฟื้นกิจการ และช่วยให้เงินกองทุนต่อสินทรัพย์เสี่ยง หรือบีไอเอส ของธนาคารกลับมาเป็นบวกไม่ต่ำกว่า 8.5% ตามเกณฑ์ธนาคารแห่งประเทศไทย (ธปท.) จากปัจจุบันบีไอเอสติดลบอยู่ที่ 21%
ขณะที่ภาพรวมธนาคารมีเงินฝาก9 หมื่นล้านบาท มีสินเชื่อคงค้าง 9 หมื่นล้านบาท เป็นสินเชื่อที่ตกชั้นเป็นหนี้เอ็นพีแอลกว่า 4 หมื่นล้านบาท โดยเป็นหนี้สำคัญ 2 โครงการ คือโครงการช่วยน้ำท่วม และไมโครไฟแนนซ์ และไอแบงก์ยังมีผลขาดทุนสะสมที่สูงเกือบ 2 หมื่นล้านบาท